กิตติ สิงหาปัด

**กิตติ สิงหาปัด**  (เกิด 14 ธันวาคม พ.ศ. 2507) เป็น ผู้ประกาศข่าว รายการ ข่าว 3 มิติ ทางช่อง 3 เอชดี และพิธีกรรายการ วันนี้ที่รอคอย ทางช่อง 9 เอ็มคอตเอชดี อดีตผู้ประกาศข่าวค่ำช่อง 9 เอ็มคอตเอชดี อดีตผู้ดำเนินรายการ ไอทีวี ฮอตนิวส์ อดีตรองผู้อำนวยการฝ่ายข่าว ด้านสนับสนุนการผลิตไอทีวี โดยเป็นหนึ่งในผู้ประกาศข่าว คู่แรกของไอทีวี คู่กับเทพชัย หย่อง และ ผู้ประกาศข่าวทางช่องททบ.5 เอชดี

## ประวัติ
กิตติ สิงหาปัด เกิดวันที่ 14 ธันวาคม พ.ศ. 2507 ที่อำเภอกระนวน จังหวัดขอนแก่น จบการศึกษาระดับมัธยมศึกษาจากโรงเรียนขอนแก่นวิทยายน, ระดับปริญญาตรีครั้งแรก เกษตรศาสตรบัณฑิต สาขาวิชาสัตวบาล (ปัจจุบันคือ สาขาวิชาสัตวศาสตร์อุตสาหกรรม) มหาวิทยาลัยเกษตรศาสตร์ และปริญญาตรีครั้งที่ 2 นิเทศศาสตรบัณฑิต มหาวิทยาลัยสุโขทัยธรรมาธิราช และจบการศึกษาปริญญาโท ศิลปศาสตรมหาบัณฑิต สาขาวิชาจิตวิทยาอุตสาหกรรมและองค์การ มหาวิทยาลัยธรรมศาสตร์

วันที่ 6 มีนาคม พ.ศ. 2567 กิตติได้ประกาศผ่านโซเชียลมีเดียของตนว่า ขอลาอุปสมบทเป็นพระภิกษุ ในช่วงระหว่างวันที่ 7 - 14 มีนาคม พ.ศ. 2567 ซึ่งกิตติได้เข้าร่วมโครงการ **สยามวงศ์ 1** (นำโดย สมเด็จพระธีรญาณมุนี เจ้าอาวาสวัดเทพศิรินทราวาสราชวรวิหาร) และเดินทางไปทำพิธีอุปสมบทที่ประเทศศรีลังกา พร้อมกับพระภิกษุที่เข้าร่วมโครงการอีก 46 รูป  

จากนั้นกิตติได้กลับมาลาสิกขาจากการเป็นพระภิกษุที่ประเทศไทย ณ วัดเทพศิรินทราวาสราชวรวิหาร ในช่วงสายของวันที่ 15 มีนาคม พ.ศ. 2567 พร้อมกับพระภิกษุอีก 23 รูป และในคืนวันเดียวกันนี้ กิตติได้กลับมาปฏิบัติหน้าที่ผู้ประกาศข่าวอีกครั้ง 

## การทำงาน
หลังจากจบปริญญาตรี จากมหาวิทยาลัยเกษตรศาสตร์ เมื่อ พ.ศ. 2530 กิตติเริ่มต้นงานแรก โดยเป็นผู้แทนจำหน่ายเวชภัณฑ์สัตว์ ของบริษัท ไฟเซอร์ อินเตอร์เนชันแนล จำกัด เป็นระยะเวลาสั้น ๆ ประมาณ 1 ปี

ต่อมาใน พ.ศ. 2531 กิตติเข้าสมัครเป็นทีมงานรายการใหม่ ชื่อ *“เกษตรสนทนา”* ของ บริษัท แปซิฟิก อินเตอร์คอมมิวนิเคชั่น จำกัด ตามประกาศในหนังสือพิมพ์ และได้เริ่มต้นงานด้านโทรทัศน์นับแต่บัดนั้น

หลังจากนั้น กิตติยังคงปฏิบัติงานในแปซิฟิกฯ อีกหลายอย่าง อาทิ ผู้ควบคุมการผลิตรายการโทรทัศน์ ผู้เขียนบท ผู้บรรยาย และ ผู้ดำเนินรายการสารคดีโทรทัศน์ โดยบรรยายสารคดีเนชั่นแนลจีโอกราฟิก ทาง สถานีวิทยุโทรทัศน์กองทัพบกช่อง 5, พิธีกร รายการเผชิญหน้าสภาวะแวดล้อม ผู้สื่อข่าว ผู้ประกาศข่าวทางสถานีวิทยุโทรทัศน์กองทัพบกช่อง 5 เป็นต้น ตลอดระยะเวลา 8 ปี

กิตติได้ร่วมเป็นหนึ่งในทีมข่าวชุดแรกของสถานีโทรทัศน์ไอทีวี และเป็นผู้ประกาศข่าวที่ออกจอไอทีวีเป็นครั้งแรก พร้อมกับ นายเทพชัย หย่อง ผู้อำนวยการฝ่ายข่าวไอทีวีในขณะนั้น และยังคงเป็น ผู้ประกาศข่าวมือหนึ่ง ในข่าวภาคค่ำไอทีวี คู่กับ นางสาวสายสวรรค์ ขยันยิ่ง ตลอดมา

จนกระทั่ง วันที่ 1 เมษายน พ.ศ. 2547 กิตติก็เข้าเป็นผู้ประกาศข่าวหลักในรายการ *ไอทีวี ฮอตนิวส์* ที่ออกอากาศทุกวันจันทร์-วันศุกร์ เวลา 21.40-22.30 น. (ภายหลังเปลี่ยนเวลาออกอากาศเป็น 21.10-22.10 น.) ซึ่งเป็นหนึ่งในรายการตามผังรายการใหม่ แม้จะเปลี่ยนชื่อสถานีเป็น *[[ทีไอทีวี]]* รายการนี้ก็ยังคงผลิตอยู่ โดยใช้เพียงชื่อ *ฮอตนิวส์* เท่านั้น จนกระทั่งวันที่ 6 กรกฎาคม พ.ศ. 2550 กิตติก็ตัดสินใจลาออกจากทีไอทีวี

ต่อมาในวันที่ 23 กรกฎาคม พ.ศ. 2550 กิตติเริ่มงานเป็นผู้ประกาศข่าวค่ำ ทางโมเดิร์นไนน์ทีวี ในทุกวันจันทร์-วันศุกร์ เวลา 19.00-20.15 น. ระหว่างนั้น (ตั้งแต่วันที่ 5 มกราคม พ.ศ. 2551) ก็เป็นพิธีกรรายการวันนี้ที่รอคอย ทางโมเดิร์นไนน์ทีวี จนกระทั่งวันที่ 31 กรกฎาคม พ.ศ. 2551 กิตติก็ขอลาออกจากโมเดิร์นไนน์ทีวี พร้อมกับก่อตั้ง บริษัท ฮอตนิวส์ จำกัด เพื่อผลิตรายการ *[[ข่าว 3 มิติ]]* พร้อมกับเป็นผู้ประกาศข่าวในรายการนี้ด้วยตนเอง โดยออกอากาศทุกวันพุธ-วันจันทร์ (ทุกวัน เว้นวันอังคาร จนกระทั่งใน พ.ศ. 2557 จึงได้เพิ่มวันออกอากาศในวันอังคาร ส่งผลให้รายการออกอากาศทุกวันตั้งแต่บัดนั้นเป็นต้นมา) เวลา 22.30-23.00 น.(ต่อมาเปลี่ยนเป็น 21:45-22:30 น.) ทางไทยทีวีสีช่อง 3 ตั้งแต่วันที่ 7 สิงหาคม พ.ศ. 2551

ต่อมาในปี พ.ศ. 2567 กิตติเป็นพิธีกรรายการ *[[ตุ้มโฮม]]* ซึ่งเป็นรายการปกิณกะทอล์กโชว์ภาษาอีสาน ออกอากาศทุกวันจันทร์-ศุกร์ เวลา 17.30-18.00 น. ทางช่อง 3 เอชดี ตั้งแต่วันที่ 4 พฤศจิกายน พ.ศ. 2567

## ผลงาน

### พิธีกร/ผู้ประกาศข่าว

#### ปัจจุบัน
* **[[ข่าว 3 มิติ]]** (7 สิงหาคม 2551 - 6 มีนาคม 2567 / 15 มีนาคม 2567 - ปัจจุบัน) ช่อง 3 เอชดี

#### อตีต

* HOT NEWS กับ กิตติ สิงหาปัด (25 เมษายน 2557 - 30 กันยายน 2562) ช่อง 3 เอสดี
* itv/TITV HOT NEWS (1 เมษายน 2547 - 6 กรกฎาคม 2550) ไอทีวี/ทีไอทีวี
* ข่าวค่ำ สำนักข่าวไทย (23 กรกฎาคม 2550 - 31 กรกฎาคม 2551) โมเดิร์นไนน์ทีวี
* วันนี้ที่รอคอย ช่อง 9 เอ็มคอตเอชดี
* ตุ้มโฮม (4 พฤศจิกายน 2567 - 30 มิถุนายน 2568) ช่อง 3 เอชดี

### เพลง
* คนขอนแก่น - รวมศิลปินชาวจังหวัดขอนแก่น

### งานหนังสือ
เมื่อ พ.ศ. 2549 นายกิตติ ออกหนังสือพกพา (พ็อกเก็ตบุ๊ค) กับ สำนักพิมพ์ เนชั่น บุ๊คส์ ชื่อ “ประเด็นข่าวร้อน เบื้องหลังข่าวลึก” โดยมีเนื้อหาเล่าถึงชีวิตในช่วงเรียนมหาวิทยาลัย และประสบการณ์ในการทำงานโทรทัศน์  นอกจากนี้ ยังเป็นที่ปรึกษากองบรรณาธิการ ให้กับนิตยสาร "ฮอตกอล์ฟ" อีกด้วย

## รางวัล
* ผู้ประกาศข่าวชายดีเด่น รางวัลเมขลา 2541
* ผู้ประกาศข่าวชายดีเด่น รางวัลโทรทัศน์ทองคำ 2542 และ 2544
* ผู้ประกาศข่าวชายดีเด่น รางวัล สตาร์ เอ็นเทอร์เทนเมนท์ อวอร์ด 2547
* ผู้ประกาศข่าวชายดีเด่น รางวัล ท็อป อวอร์ด 2548
* ผู้ประกาศข่าวยอดเยี่ยม รางวัล top awards 2008
* รางวัลนาฏราช ครั้งที่ 1 ประจำปี 2552 ประเภท ผู้ประกาศข่าวยอดเยี่ยม
* รางวัลเมขลา ครั้งที่ 24 สาขาพิธีกรข่าวชายดีเด่นมหานิยมแห่งปี

## อ้างอิง

## แหล่งข้อมูลอื่น
* แนะนำรายการข่าว 3 มิติ  จากเว็บไซต์ไทยทีวีสีช่อง 3
* ข่าว เปิดใจ คนข่าวอารมณ์ดี “กิตติ สิงหาปัด” - ‘เงินทอง ชื่อเสียง ไม่ใช่ความสุขที่ผมเลือก’  จากเว็บไซต์ รายการเจาะใจ  บริษัท เจเอสแอล จำกัด 
* สัมภาษณ์ "กิตติ สิงหาปัด" ความคิดและชีวิตของคนข่าว  จากเว็บไซต์ผู้จัดการออนไลน์
* ผลรางวัลเวทีนาฏราชครั้งที่ 1 ประจำปี 2552  จากเว็บไซต์ผู้จัดการออนไลน์

หมวดหมู่:บุคคลจากอำเภอกระนวน
หมวดหมู่:พิธีกรชาวไทย
หมวดหมู่:ผู้ประกาศข่าวไอทีวี-ทีไอทีวี-ทีวีไทย
หมวดหมู่:ผู้ประกาศข่าวช่อง 3
หมวดหมู่:บุคคลจากโรงเรียนขอนแก่นวิทยายน
หมวดหมู่:บุคคลจากคณะเกษตร มหาวิทยาลัยเกษตรศาสตร์
หมวดหมู่:บุคคลจากสาขาวิชานิเทศศาสตร์ มหาวิทยาลัยสุโขทัยธรรมาธิราช
หมวดหมู่:บุคคลจากคณะศิลปศาสตร์ มหาวิทยาลัยธรรมศาสตร์